গতকাল দুর্নীতি দমন কমিশনের চেয়ারম্যান গোলাম রহমানের সঙ্গে যোগাযোগ করে জানতে চাওয়া হয় আমেরিকায় থাকা সম্পদের তথ্য গোপনের অভিযোগে ফখরুদ্দীন আহমদের বিরুদ্ধে তদন্ত এবং মামলা করা হবে কিনা। দুদক চেয়ারম্যান বলেন, সুনির্দিষ্ট অভিযোগ হলে তদন্ত করব। তবে সম্পদ বাংলাদেশের ভেতরে এবং দুদকের এখতিয়ারের আওতার মধ্যে থাকতে হবে। ব্যক্তিগত আয়কর দাখিলে আমেরিকার সম্পদ গোপন করার বিষয়ে দুদকের কোনো এখতিয়ার নেই উল্লেখ করে গোলাম রহমান বলেন, ‘আমরা যদি সম্পদের হিসাব চাইতাম এবং সেখানে সম্পদের তথ্য গোপন করা হতো সেক্ষেত্রে অবশ্যই মামলা করতাম।’ তিনি বলেন, এখন যদি সুনির্দিষ্ট কোনো অভিযোগ আসে, যেই ব্যক্তিই হোক না কেন সেই অভিযোগ অবশ্যই তদন্ত করে দেখা হবে।